CELEX: 32022R0709
Language: sl
Date: 2022-05-06 00:00:00
Title: Uredba Komisije (EU) 2022/709 z dne 6. maja 2022 o zavrnitvi odobritve zdravstvene trditve na živilih, ki se nanaša na razvoj in zdravje otrok (Besedilo velja za EGP)

10.5.2022   
               
               
                  SL
               
               
                  Uradni list Evropske unije
               
               
                  L 133/6
               
            
         UREDBA KOMISIJE (EU) 2022/709
         z dne 6. maja 2022
         o zavrnitvi odobritve zdravstvene trditve na živilih, ki se nanaša na razvoj in zdravje otrok
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (1) ter zlasti člena 17(3) Uredbe,
         ob upoštevanju naslednjega:
         
                     (1)
                  
                  
                     V skladu z Uredbo (ES) št. 1924/2006 so zdravstvene trditve na živilih prepovedane, razen če jih Komisija v skladu z navedeno uredbo odobri in uvrsti na seznam dovoljenih trditev.
                  
               
                     (2)
                  
                  
                     Uredba (ES) št. 1924/2006 določa tudi, da lahko nosilci živilske dejavnosti vloge za odobritev zdravstvenih trditev predložijo pristojnemu nacionalnemu organu države članice. Nacionalni pristojni organ veljavne vloge pošlje Evropski agenciji za varnost hrane (v nadaljnjem besedilu: Agencija).
                  
               
                     (3)
                  
                  
                     Agencija po prejemu vloge takoj obvesti druge države članice in Komisijo ter pripravi mnenje o zadevni zdravstveni trditvi.
                  
               
                     (4)
                  
                  
                     Komisija ob upoštevanju mnenja Agencije odloči o odobritvi zdravstvene trditve.
                  
               
                     (5)
                  
                  
                     Družba H.J. Heinz Supply Chain Europe BV je v skladu s členom 14(1), točka (b), Uredbe (ES) št. 1924/2006 predložila vlogo, Agencija pa je morala pripraviti mnenje o zdravstveni trditvi v zvezi z izdelkom Nutrimune in imunsko obrambo pred patogeni v prebavnem traktu in zgornjih dihalnih poteh (vprašanje št. EFSA-Q-2018-00727). Vlagatelj je predlagal naslednjo trditev: „Nutrimune podpira imunski sistem pri obrambi pred patogeni v zgornjih dihalnih poteh in prebavnem traktu pri mladih otrocih.“
                  
               
                     (6)
                  
                  
                     Komisija in države članice so 15. aprila 2019 prejele znanstveno mnenje Agencije (2), ki je na podlagi predloženih podatkov ugotovila, da ni dovolj znanstvenih dokazov za določitev vzročno-posledične povezave med uživanjem izdelka Nutrimune (pasteriziranega posnetega kravjega mleka, fermentiranega z bakterijo Lactobacillus paracasei CBA L74) in imunsko obrambo pred patogeni v prebavnem traktu in zgornjih dihalnih poteh pri mladih otrocih. Ker zdravstvena trditev ne izpolnjuje zahtev iz Uredbe (ES) št. 1924/2006, se ne bi smela odobriti.
                  
               
                     (7)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Zdravstvena trditev iz Priloge k tej uredbi se ne uvrsti na seznam dovoljenih trditev Unije v skladu s členom 14(1) Uredbe (ES) št. 1924/2006.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 6. maja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 404, 30.12.2006, str. 9.
         
            (2)  EFSA Journal 2019;17(4):5656.
      
      
         
            PRILOGA
            Zavrnjena zdravstvena trditev
            
                        Vloga – ustrezne določbe Uredbe (ES) št. 1924/2006
                     
                     
                        Hranilo, snov, živilo ali kategorija živil
                     
                     
                        Trditev
                     
                     
                        Referenčno mnenje Evropske agencije za varnost hrane
                     
                  
                        Zdravstvena trditev po členu 14(1), točka (b), ki se nanaša na razvoj in zdravje otrok
                     
                     
                        Nutrimune (pasterizirano posneto kravje mleko, fermentirano z bakterijo Lactobacillus paracasei CBA L74)
                     
                     
                        Nutrimune podpira imunski sistem pri obrambi pred patogeni v zgornjih dihalnih poteh in prebavnem traktu pri mladih otrocih.
                     
                     
                        Q-2018-00727